**Արթուր Համազասպի Օշականցի (Սարգսյան)** (հոկտեմբերի 5, 1953(1953-10-05), Օշական, Աշտարակի շրջան, Հայկական ԽՍՀ, ԽՍՀՄ), հայ նկարիչ։

Կենսագրություն
--------------

1972-1976 թվականներին սովորել է Երևանի պետական մանկավարժական համալսարանի արվեստի բաժնում։

1988 թվականից Հայաստանի նկարիչների միության, 2005 թվականից՝ Լոնդոնի NHS-ի պատվավոր նկարիչ, 2007 թվականից՝ նկարիչների միջազգային միության (UNESCO) անդամ է։

1971-1972 թվականներին եղել է Հայֆիլմ կինոստուդիայի նկարիչ-մուլտիպլիկատոր, 1974-1976 թվականներին՝ ՀԽՍՀ պետական պատկերասրահի նկարիչ-վերականգնող, 1977-1978 թվականներին՝ Երևանի թիվ 122 միջնակարգ դպրոցի նկարչության և գծագրության ուսուցիչ, 1978-1980 թվականներին՝ ՀԽՍՀ լուսավորության նախարարության լուսաշխի տան գլխավոր նկարիչ։ 1980 թվականից նկարների վրա ստորագրում է Արթուր Օշականցի։

1992 թվականից Գոթենհամ թանգարանի հրավերով հաստատվել է Լոնդոնում։ 2005 թվականից Մեծ Բրիտանիայի Միացյալ Թագավորության առողջապահության նախարարության արվեստի բաժնի պատվավոր նկարիչ է։ 2003 թվականին Նյու Յորքի «Մետրոպոլիտեն» թանգարանը նրան հռչակել է աբստրակտ նատուրալիզմի հիմնադիր արվեստի պատմության մեջ։

Հիմնել և ղեկավարում է Sensational Art Group խումբը։

Գործերից պահվում են Հայաստանի, Ֆրանսիայի, Շվեյցարիայի, Ռուսաստանի, Գերմանիայի, Լեհաստանի, Անգլիայի, ԱՄՆ-ի մի շարք թանգարաններում և մասնավոր հավաքածուներում։

Ստեղծագործություններ
--------------------

Օշականցու նկարներում արտահայտված են մարդու և բնության ներդաշնակությունը, արվեստագետի ինքնատիպ աշխարհընկալումը։

Գործերում նկատելի են տարբեր ուղղությունների (ռեալիզմ, սյուրռեալիզմ, աբստրակցիոնիզմ) և ոճերի տարրեր։

* «Տիեզերքի նկարիչը», 1973
* «Միայնակը», 1976
* «Բնության ներդաշնակություն», նկարաշար, 1981-1982, ԺԱԹ
* «ժառանգություն », 1982, Մյունխենի Ֆրիդման Շտոկերտ թանգարան
* «Արյան խաչելություն», 1989
* «Մթնոլորտ», 1989
* «Մարդ, կին, անկողին», 1991, Վարշավայի անկախության թանգարան
* «ժամանակ և տարածություն», նկարաշար, 2004-2005

Ցուցահանդեսններ
---------------

1989 թվականին հրավերով ցուցահանդեսներ է կազմակերպել և դասախոսություններ կարդացել ԱՄՆ-ի Վաշինգտոն, Արլինգտոն, Վիրջինիա, Ալեքսանդրիա քաղաքներում, Միչիգանի համալսարանում և Մինոթավոր պատկերասրահում։ 1990-1992 թվականներին հրավերով ցուցահանդեսներ է կազմակերպել Լեհաստանում։

Անհատական ցուցահանդեսներ է ունեցել Երևանում (1974, 2001, 2004, 2005, 2006), Վարշավայում (1991), Միչիգանում (1991), Լոնդոնում (1994-2006), Վանաձորում (2011)։

Մասնակցել է 100-ից ավելի խմբակային ցուցահանդեսների։

Ծանոթագրություններ
------------------

1. ↑  *Ով ով է. Հայեր. Կենսագրական հանրագիտարան, հատոր երկրորդ, Երևան, 2007*.
2. ↑  Աբստրակտ նատուրալիզմի հիմնադիր Արթուր Օշականցի
3. ↑  Արթուր Օշականցի, ստեղծագործություններ
4. ↑  Բացվեց աբստրակտ նատուրալիզմի հիմնադիր Արթուր Օշականցու անհատական ցուցահանդեսը
5. ↑  "Արթուր Օշականցու ցուցահանդեսը Վանաձորում". Արխիվացված է the original 2016 թ․ մարտի 5-ին. Retrieved 2014 թ․ ապրիլի 15. `{{cite web}}`: Unknown parameter `|dead-url=` ignored (`|url-status=` suggested) (help)

Արտաքին հղումներ
----------------

* Իր արվեստը «Հոգեհոսք» անվանած գեղանկարիչը՝ ԱՐԹՈՒՐ ՕՇԱԿԱՆՑԻ
* Հայրենիք-Սփյուռք, Արթուր Օշականցի, գույնի փիլիսոփայություն
* Արթուր Սարգսյան Օշականցի
* Ես այն պատուհանից եմ դուրս խոյացել
* «Վեմ» ռադիո, հարցազրույց Արթուր Օշականցու հետ Archived 2016-03-05 at the Wayback Machine.